varmfront
En varmfront er en frontzone, som dannes, når varm luft forsøger at fortrænge kold luft. Skyerne ved varmfronten er meget karakteristiske, idet optrækket fra varmfronten først ses som nogle cirrusstriber, der efterfølges af et mere udbredt hvidt dække (cirrostratus), hvor man ofte kan se en halo omkring Solen. Skyerne bliver gradvis tykkere, og til sidst forsvinder Solen, og nedbøren begynder.
Nedbørsområdet foran fronten er oftest mere udbredt og langvarigt end ved en koldfront. I Danmark kommer vinden foran almindeligvis fra syd eller sydøst og i forbindelse med frontpassagen, drejer vinden til sydvest, og det bliver ofte diset eller tåget. Nedbøren hører op eller bliver til finregn.
Om vinteren kan der være frostvejr foran varmfronten, og nedbøren kan der falde som isslag.